10. การควบคุมภายใน

 บริษัทให้ความสำคัญต่อระบบการควบคุมภายใน ทั้งในระดับบริหาร และระดับปฏิบัติงาน ที่มีประสิทธิภาพ มีการกำหนดภาระหน้าที่ อำนาจการดำเนินการของผู้ปฏิบัติงาน ผู้บริหาร ผู้บังคับบัญชา เป็นลำดับชั้น กำหนดการตรวจสอบ และรายงานผลเป็นลายลักษณ์อักษรอย่างชัดเจน มีการควบคุม ดูแลการใช้ทรัพย์สินของบริษัทให้เกิดประโยชน์สูงสุด และมีการแบ่งแยกหน้าที่ผู้ปฏิบัติงาน ผู้ติดตามควบคุม และประเมินผลออกจากกัน เพื่อให้เกิดการถ่วงดุล และตรวจสอบระหว่างกันอย่างเหมาะสม

ผู้สอบบัญชีของบริษัท ได้รายงานความเพียงพอและการปฏิบัติงานจริงเกี่ยวกับการควบคุมภายในไว้ดังนี้

  การพิจารณาประเมินประสิทธิภาพการควบคุมภายในของบริษัท ไม่พบข้อบกพร่องที่เป็นสาระสำคัญ
  ซึ่งจะมีผลกระทบอย่างเป็นสาระสำคัญในการแสดงความคิดเห็นต่องบการเงิน
  ตามความหมายที่ให้ไว้ในมาตรฐานการสอบบัญชีฉบับที่ 20

วันที่ 27 กุมภาพันธ์ 2552

เรื่อง รายงานระบบการควบคุมภายในด้านบัญชี

เรียน กรรมการผู้จัดการ

บริษัท ทักษิณคอนกรีต จำกัด (มหาชน)

ตามที่สำนักงานได้รับมอบหมายให้ตรวจสอบงบการเงินของบริษัท ทักษิณคอนกรีต จำกัด (มหาชน)
(บริษัทฯ) สำหรับปีสิ้นสุด 31 ธันวาคม 2551 ตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินดังกล่าวแสดงฐานะการเงิน
และผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานได้ศึกษาและประเมินประสิทธิภาพระบบการควบคุมภายในด้านบัญชีตามที่เห็นว่าจำเป็น
เพื่อประโยชน์ในการกำหนดขอบเขตการปฏิบัติงานตรวจสอบให้รัดกุมและเหมาะสม

สำนักงานขอเรียนว่าสำนักงานไม่พบจุดอ่อนที่มีสาระสำคัญของระบบการควบคุมภายในด้านบัญชี ซึ่ง
มีผลกระทบต่องบการเงินดังกล่าว อย่างไรก็ดีการตรวจสอบบัญชีมิได้ตรวจสอบทุกรายการ
หากแต่ได้ใช้วิธีทดสอบเท่านั้น
นอกจากนี้การศึกษาและประเมินประสิทธิภาพระบบการควบคุมภายในด้านบัญชี
มีวัตถุประสงค์ตามที่กล่าวในตอนต้น
ดังนั้นจึงไม่อาจชี้ให้เห็นจุดอ่อนที่อาจมีอยู่ในระบบการควบคุมภายในได้

สำนักงานขอขอบคุณฝ่ายผู้บริหารและเจ้าหน้าที่ของบริษัทฯ
ที่ได้ให้ความร่วมมือและสนับสนุนการปฏิบัติงานของเจ้าหน้าที่ของสำนักงานเป็นอย่างดี

ขอแสดงความนับถือ

(นายเจษฎา หังสพฤกษ์)

ผู้สอบบัญชี

รายงานคณะกรรมการตรวจสอบประจำปี 2551

เสนอต่อ ท่านผู้ถือหุ้น บริษัท ทักษิณคอนกรีต จำกัด (มหาชน)

คณะกรรมการตรวจสอบของ บริษัท ทักษิณคอนกรีต จำกัด (มหาชน) ทั้งหมด 3 ท่าน
มีคุณสมบัติครบถ้วนตามพระราชบัญญัติบริษัทมหาชน และพระราชบัญญัติหลักทรัพย์และตลาดหลักทรัพย์
คณะกรรมการได้ทำการตรวจสอบผลการดำเนินงานทั่วไปของบริษัทร่วมกับฝ่ายบริหาร
และทำหน้าที่อื่น ๆ ตามที่กำหนด กล่าวคือทุกท่านร่วมประชุมกับฝ่ายบริหารเป็นจำนวน 4 ครั้ง
เพื่อพิจารณาและสอบทาน งบการเงิน พิจารณารายการที่เกี่ยวข้องกันและการเปิดเผยข้อมูล
ไม่มีรายการที่อาจมีความขัดแย้งทางผลประโยชน์

จากผลการตรวจสอบคณะกรรมการมีความเห็นพ้องกันว่าผลการดำเนินงานมีความโปร่งใส
ไม่พบเห็นสิ่งผิดปกติที่ขัดต่อกฎหมาย ศีลธรรม หรือ จริยธรรม อันเป็นสาระรายการที่เกี่ยวโยงกัน
เป็นรายการปกติทางการค้าทั่วไป บริษัทมีการกำกับดูแลภายในเพียงพอ
ผู้บริหารมีจริยธรรมและมีคุณสมบัติครบถ้วน มีความมุ่งมั่นพร้อมกับการวางแผน
เพื่อให้บริษัทผ่านพ้นวิกฤติเศรษฐกิจที่กำลังเกิดขึ้นในปี 2551 และ ปีต่อไป

ในรอบปีที่ผ่านมา คณะกรรมการตรวจสอบได้พิจารณาคัดเลือกแต่งตั้งผู้สอบบัญชีใหม่
เนื่องจากครบวาระตามที่ ก.ล.ต. กำหนด
คณะกรรมการพิจารณาโดยยึดหลักมาตรฐานในการตรวจสอบ ราคาที่เหมาะสม มีคุณสมบัติตามที่
ก.ล.ต.กำหนด และได้เสนอให้ นายเจษฎา หังสพฤกษ์ จาก บริษัท กรินทร์ ออดิท จำกัด
เป็นผู้สอบบัญชีของบริษัทประจำปี 2551

รายชื่อคณะกรรมการตรวจสอบดังนี้

1. นายสุธรรม ตัณฑ์ไพบูลย์ ประธานคณะกรรมการตรวจสอบและกรรมการอิสระ

2. นายบุญเกื้อ ลิ่มสืบเชื้อ กรรมการตรวจสอบและกรรมการอิสระ

3. นายทัศนัย อติชาติ กรรมการตรวจสอบและกรรมการอิสระ

ในนามคณะกรรมการตรวจสอบ

( นายสุธรรม ตัณฑ์ไพบูลย์ )

ประธานคณะกรรมการตรวจสอบ